एक आसलो सुलतान. कला पारखी. कलेचो आदर करपी. ताच्या दरबारांत सदांच कोण ना कोण कलाकार येताले आनी आपली कला सादर करताले. सुलतान तांची कला तोखेतालो आनी तांकां धन दिवन भोवमान करतालो.
 एक दीस सुलतानाच्या दरबारांत कांय चिनी आनी ग्रीक मनीस एकाच वेळार भितर सरले.
 सुलतानान तांची परिक्षा घेवपाचें थारायलें. ताणें चिनी आनी ग्रीक लोकांक दोन कुडी दिल्यो. सामक्यो एकमेकां सामकार.
 चिनी लोकांनी सुलताना कडेन शेंकड्यांनी रंगांची मागणी केली. सुलतानानय तांकां मागता तितले रंग दिले.
 ग्रीक लोकांनी म्हणलें, 'आमकां रंगाची गरज ना. आमी कात कळम लागल्या ती घासून-पुसून लिप्प करतले.
 कांय दीस गेले. दोगांयचें काम सोंपलें. चिनी आपल्या कामाचेर सामके खूश जावन उडयो मारपाक लागले. तांणी बेगोबेग राजाक आपयलें.
 'वा! वा! वा! सुंदर! अतिसुंदर! चिनी मनशांनी रंगयल्ल्या चित्रांक पळोवन सुलतानाचें मन सामकें प्रसन्न जाल्लें.
 तांकां भरभरून धन दिवन सुलतान ग्रीक रावताले त्या कुडी सरीं आयलो. ग्रीक मनशांनी सुलतानाक उमेदीन येवकार दिलो. आनी मुखावयले वणटीक लायिल्लो पड्डो अचळय कुशीक काडलो. वा! मुखावयलें दृश्य पळोवन सुलतानाचे दोळे अजापान उक्तेच उरले. वणटी वयल्या त्या चकचकीत कुडक्या भितर मुखा वयल्या चिनी मनशांनी रंगयल्ल्या चित्रांची नितळ निवळ हुबेहूब प्रतिकृती. तांणी हारसो तयार केल्लो. आनी सुलतानाक चिनी लोकांनी केल्ल्या चित्रांचें प्रतिबिंब दाखयलें. तांकां आपले कलेचो मातूय अहंकार नाशिल्लो. जीं काळजां नितळ-निवळ आसतात तातूंतच हारशा वरी लख्ख प्रतिबिंब उदेता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 